Для нашых студэнтаў-выпускнікоў 2013-ы год у многім знакавы. Хутка яны атрымаюць доўгачаканыя дыпломы аб вышэйшай адукацыі і пачнуць сваю прафесійную дзейнасць. Працаўладкаванне – тэма, якая хвалюе кожнага выпускніка, незалежна ад формы атрымання адукацыі. Аднак для студэнтаў дзённай бюджэтнай формы яна асабліва актуальная: у адпаведнасці з заканадаўствам іх чакае размеркаванне і накіраванне на работу. Парадак ажыццяўлення гэтай прцэдуры каменціруе начальнік аддзела кадраў нашага ўніверсітэта Валерый Пятровіч АЛАВЯННІКАЎ. – Размеркаванне мае пад сабой прававую аснову, выкладзеную ў Кодэксе Рэспублікі Беларусь аб адукацыі (артыкулы 83–88) і ў Палажэнні аб парадку размеркавання, пераразмеркавання, накіравання на работу выпускнікоў, якія атрымалі вышэйшую, сярэднюю спецыяльную або прафесійна-тэхнічную адукацыю. Палажэнне зацверджана Пастановай Савета Міністраў Рэспублікі Беларусь ад 22.06.2011 № 821.